《存斋牟端明挽诗》
宋代·高斯得

硕德千人表，高风一世钦。
师承文靖正，识拔秀岩深。
奥学方前古，雄文独擅今。
史筵新发轫，儒馆力抽簪。
萧艾俄当路，蘅兰夐出林。
螭头恩舄奕，豹尾步嵚崯。
斮胫思全玉，围腰肯待金。
绶甘辞若若，戟喜对森森。
孽火遭千劫，谗波沸百壬。
然脐机陷巧，拔眼计谋阴。
诬诋渊衷监，成蠲宠命临。
一麾犹偃蹇，三节又侵寻。
听履星辰近，司纶雨露湛。
世方期汲直，人已感迟任。
披腹平生节，攀髯晚岁心。
幅巾朝第就，遗服暮庭廞。
书殿荣封冢，玄台閟在岑。
鹤山初共被，苕水晚同襟。
感旧须成雪，怀人涕作霖。
元成负文采，端可嗣徽音。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。